OBH 4477/1999.
Az állampolgári jogok országgyűlési biztosának jelentése
Előadó: dr. Garamvári Miklós

Az eljárás megindulása

A panaszos az állampolgári jogok országgyűlési biztosához intézett beadványában az Arany Alkony Közhasznú Társaság Bánkút utcai Idősek Otthonában nyújtott ellátást kifogásolta. Sérelmezte a gondozottaknak adott étel mennyiségét és minőségét, a konyha, valamint az ételt felszolgálók ruházatának higiéniáját, valamint azt, hogy az orvos által rendelt gyógyszereket az intézmény nem vagy nem minden esetben biztosítja.

Az ügyben a vizsgálatot 1999. október 26-án megindítottam.

A vizsgálat megindításával egyidejűleg megkerestem a Fővárosi Közigazgatási Hivatal (a továbbiakban: Közigazgatási Hivatal) vezetőjét, és az állampolgári jogok országgyűlési biztosáról szóló, 1993. évi LIX. törvény 18. § (3) bekezdésére, valamint a személyes gondoskodást nyújtó szociális intézmény működésének engedélyezéséről szóló 161/1996. (XI. 7.) Korm. rendeletben biztosított ellenőrzési jogkörére hivatkozva felkértem, ellenőrizze, hogy a fenntartó a szociális intézményt a működési engedélyben, a Rendeletben, valamint a személyes gondoskodást nyújtó intézmények szakmai feladatairól és működésük feltételeiről szóló 2/1994. (I. 30.) NM rendeletben foglaltaknak megfelelően működteti-e. Egyidejűleg felkértem arra, hogy vizsgálata eredményéről, annak befejezését követően adjon tájékoztatást.

Az érintett alkotmányos jogok

1. A legmagasabb szintű testi és lelki egészséghez való jog: "A Magyar Köztársaság területén élőknek joguk van a lehető legmagasabb szintű testi és lelki egészséghez." [Alkotmány 70/D. § (1) bek.]
"Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és természetes környezet védelmével valósítja meg." [Alkotmány 70/D. § (2) bek.]

2. A szociális biztonsághoz és ellátáshoz való jog: "A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak." [Alkotmány 70/E. § (1) bek.]

A vizsgálat megállapítása

Az általam kért, a Közigazgatási Hivatal vezetője által elrendelt, és 1999.  november 9-én lefolytatott célvizsgálat megállapításai részben igazolták a panaszos beadványában foglaltakat. A szociális intézményben az étkeztetés feladatait a Medicatus Kft. látja el. A vizsgálatról készült jelentés szerint az intézmény földszintjén kialakított konyhában napi 600 adag ételt készítenek. Az otthon napi ötszöri étkezést biztosít. Az ebéd minden alkalommal, a vacsora egy héten többször meleg étel. A három főétkezésen kívül tízóraira gyümölcsöt, uzsonnára süteményt, kefirt, gyümölcsöt vagy rostos ivólevet szolgálnak fel. A lakók választásos rendszerben két normál és öt diétás (diabetes, zsír-, rost-, fűszerszegény, kalóriaszegény) menü közül választhatnak. Minden étkezésnél biztosított a tea, de reggelinél többféle folyadék közül is lehet választani. Az étlapon szereplő ételek napi biológiai értékét külön számolják. A vizsgálat időpontjában készülő számítógépes program segítségével megbízható napi adatokat kapnak a kalória értékekről, az ételek fehérje-, szénhidrát-, és zsírtartalmáról. A vizsgálat megállapítása szerint a konyhaüzem higiéniája megfelelő. A személyi higiénére vonatkozó előírások maradéktalan érvényesülése érdekében a vizsgálat szükségesnek tartotta felhívni az intézményvezető figyelmét arra, hogy a konyhai dolgozók folyamatosan viseljenek fejfedőt, a tálalásban résztvevő kézilányok pedig a felszolgálás alkalmával vegyenek fel tiszta kötényt és kendőt. 

Az intézmény 3 főállású orvost alkalmaz, mindhárman napi nyolc órában rendelnek az otthonban. Az intézménybe költőzőket megvizsgálják, és felülvizsgálják az általuk eddig szedett gyógyszereket is. Gyakran előfordul, hogy az azonos hatóanyagú, drágább gyógyszert olcsóbbal helyettesítették. Az is előfordult, hogy az általuk nem javasolt gyógyszereket nem írták fel a lakónak. Az intézmény orvosai és a külső szakorvos receptjeit az intézmény a tahitótfalui Tahi Patikából szerzi be és térítésmentesen bocsátja a lakók rendelkezésére. A vizsgálatot végzők által megkérdezett lakók az intézet biztosította egészségügyi ellátást kivétel nélkül megfelelőnek tartották. Az otthon érdekvédelmi fórumának jegyzőkönyvei szerint a gondozottak egyaránt elégedettek az étkezés minőségével és mennyiségével. Kívánságaikat lehetőségük szerint igyekeznek az étrendbe iktatni. A havonta tartott lakógyűlésen szintén lehetőségük van a lakóknak arra, hogy elmondják az ételekre vonatkozó kívánságaikat, amit a konyha figyelembe is vesz a következő havi étrend összeállításánál. 

Mindezek alapján megállapítottam, hogy az ügyben nem sérült az otthon lakóinak sem a szociális biztonságához sem a lehető legmagasabb testi és lelki egészséghez fűződő alkotmányos emberi joga. Elmaradt vagy megalapozatlan intézkedést nem észleltem az ügyben. Nem állapítottam meg az állampolgári jogok országgyűlési biztosáról szóló 1993. évi LIX. törvényben megjelölt és az országgyűlési biztos fellépését igénylő egyéb alkotmányos emberi-állampolgári jogokkal összefüggő visszásságot sem. Ezért a vizsgálatot ajánlás nélkül befejeztem.

Budapest, 2000. február 23.

Gönczöl Katalin